 

**1863 - 1897**

Бай Ганьо журналист

Алеко Константинов

Група образовани млади българи се забавляват в заведение с жива музика. Разказват си весели истории. Историята за вестника на Бай Ганьо е разказана от Гедрос. Бай Ганьо и неговите приятели Гочоолу, Дочоолу и Данко Харсъзина обсъждат какво печелившо предприятие да започнат, за да се възползват от положението. Грябва и те да „клъвнат по нещо”, „току-тъй на сухо патриотизъм – бошлаф”. Патриотизма те разбират като възможност да се обогатят. Първо обмислят да отворят руски трактир / ресторант/, после фабрика за квас /руска напитка/, за да се възползват от затоплянето на отношенията с Русия. Предложенията са отхвърлени. Отхвърлена е и идеята да основат банка. Бай Ганьо налага мнението си да издават вестник, защото там са нужни най-малко инвестиции. Както казва Бай Ганьо със самочувствие, не е голям мурафет вестник да се издава, „тури си едно перде на очите и псувай наляво и надясно”. За да омаскарят някого , не се иска кой знае каква философия. Викат Гуньо Адвокатина като образован и вещ със словото човек. Обсъждат плана. Първият въпрос на Гуньо е „кьораво” ще има ли / „да ударим кьоравото” означава да има „келепир” – тоест изгода, лесна печалба/. Обсъждат вестника опозиционен ли да бъде, или с правителството. Бай Ганьо е категоричен да карат с правителството, а ако „подушат”, че им се клатят краката, да им ритнат едно текме ис новите пак на власт. / Бай Ганьо и приятелите му са политически хамелеони или , казано по друг начин, конформисти/. Данко Харсъзина споделя, че най му харесва да напопържа / да напсува / някого. Решават да нарекат вестника си „Народно величие”. Първият текст, който започват да пишат , е пълен с черни хули , насочени срещу съседа на Бай Ганьо. Работят, пийвайки мастика с мезе кисела бамя. Фейлетонът завършва с Алековото иронично изречение :”**Европейци сме ний, ама все не сме дотам!”**

**Бай Ганьо журналист**

|  |  |
| --- | --- |
| **Автор** | АлекоКонстантинов |
| **Година на създаване** | **1894** |
| **Време, което отразява творбата** | Отразява **90-те години на деветнадесети век**, следосвобожденската епоха. |
| **Заглавието** | Предвид това, което знаем за Бай Ганьо, мисълта той да издава вестник изглежда абсурдна. |
| **Основна тема** | Как се прави журналистика по байганьовски в българската действителност след Освобождението |
| **Жанр на творбата** | **Фейлетон** – хиперболизирано представя човешките недостатъци при участие в обществения живот. |
| **Сюжет и композиция** | **Сюжет:** Бай Ганьо и неговите съмишленици обсъждат с какво доходоносно занимание да се захванат, за да имат най-голяма полза. Решават да издават вестник, който да е угоднически настроен към управляващата партия, а неудобните да злепоставя чрез клевети и интриги.  **Композиция** - разказ в разказа / Гедрос разказва историята за Бай-Ганьовия вестник / |
| **Героите** | **Бай Ганьо, Гочоолу, Дочоолу, Данко Харсъзина и Гуньо** **Адвокатина** – един и същи социален тип – безскрупулни, материалисти, използвачи, угодничещи пред силните на деня. |
| **Проблеми и конфликти** | **Основен проблем -** използваческото, вулгарно и примитивно виждане на Бай Ганьо и приятели за същността на журналистическата професия**.**  **Основен конфликт –** Между две ценностни системи – от едната страна на младите морални образовани българи, от друга страна, на нямащите морал, използвачите и нагаждачите - Бай Ганьо и компания. |

**Примерни тестови задачи върху творбата:**

1. **Какъв похват е използван в „Бай Ганьо журналист”?**

А) Аз- повествование

Б) разказ в разказа

В) кръгова композиция

Г) класическа сюжетна схема

1. **Защо Ганьо Балкански решава да издава вестник?**

А) защото в Европа е видял как става това, и е придобил опит

Б) защото търси платформа за изразяване на граждански позиции

В) защото според героя издаването на вестник не е „голям мурафет”

Г) за да има повече издания, които да се конкурират на пазара

1. **Кое НЕ фигурира като предложение за бъдещото начинание на четиримата предприемачи?**

А) банка

Б) фабрика за квас

В) руски трактир

Г) политическа партия

1. **С кой израз НЕ се илюстрират издателските принципи на Бай Ганьо?**

А) „Тури си едно перде на очите ( па и няма нужда ), па псувай наляво и надясно”

Б) „ Па ний кое дописки, кое антрефилета, кое телеграми. Нали е работа да омаскарим тогоз-оногоз…”

В) „Мати-маскара направя човека.Ама било право, било криво, и окото му не мига.“ Г)„Три пъти проверявай кое какво е, истина ли е, не е ли, па сетне пиши.“

1. **В кои ред са посочена черта, която не е присъща на Бай Ганьо?**

А) безскрупулност, бездуховност

Б) безпринципност, безочливост

В) безцеремонност, безкористност

Г) безнравственост, безсърдечност

1. **Запишете една характерна черта за жанра фейлетон, присъстваща в „Бай Ганьо журналист”**

**………………………………………………………………………………………………………………………………………………………………………………………………**

1. **Коментирайте с 3-4 изречения заключителното изречение от „Бай Ганьо журналист” :”Европейци сме ний, ама все не сме дотам”.**

**………………………………………………………………………………………………………………………………………………………………………………………………………………………………………………………………………………………………**

**Отговори на теста: 1Б; 2В; 3Г; 4Г; 5В; 6-отразяват се злободневни проблеми; осмиват се недостатъци; 7 – Българите не са усвоили духовната и моралната същност на европейското. Европейското по-скоро се декларира и имитира. В нашия живот присъстват много балкански черти като келепирджилък, угодничество, политическа безпринципност, безцеремонност, вулгарност.**

**Изготвил: Кина Атанасова**